### NN 126/2017 (18.12.2017.), Odluka o porezima Grada Splita

Grad Split

2865

Na temelju članka 20. Zakona o lokalnim porezima (»Narodne novine« broj 115/16. i 101/17.) i članka 36. Statuta Grada Splita (»Službeni glasnik Grada Splita« broj 17/09, 11/10, 18/13, 39/13 i 46/13), Gradsko vijeće Grada Splita na 5. sjednici održanoj 6. prosinca 2017. godine, donosi

ODLUKU

O POREZIMA GRADA SPLITA

I. OPĆA ODREDBA

Članak 1.

(1) Odlukom o porezima Grada Splita (u daljnjem tekstu: Odluka) se utvrđuju: vrste poreza, porezni obveznik, porezna osnovica, stopa, visina, način obračuna i plaćanja poreza koji su vlastiti prihod Grada Splita.

(2) Izrazi koji se koriste u ovoj Odluci, a imaju rodno značenje, koriste se neutralno i odnose se jednako na muški i ženski rod.

II. VRSTE POREZA

Članak 2.

Porezi Grada Splita su:

1. prirez porezu na dohodak,

2. porez na potrošnju,

3. porez na kuće za odmor,

4. porez na korištenje javnih površina.

1. Prirez porezu na dohodak

Članak 3.

(1) Prirez porezu na dohodak plaća se na području Grada Splita sukladno važećim zakonskim odredbama kao i podzakonskim propisima kojima se uređuje porez na dohodak te ovoj Odluci.

(2) Prirez porezu na dohodak plaća se na: porez na dohodak od nesamostalnog rada, porez na dohodak od samostalne djelatnosti, porez na dohodak od imovine i imovinskih prava, porez na dohodak od kapitala, porez na dohodak od osiguranja i porez na dohodak od drugog dohotka.

Članak 4.

Obveznik plaćanja prireza porezu na dohodak je fizička osoba koja je obveznik poreza na dohodak i ima prebivalište ili uobičajeno boravište na području Grada Splita.

Članak 5.

(1) Osnovica za plaćanje prireza porezu na dohodak je porez na dohodak utvrđen prema važećem Zakonu o porezu na dohodak i podzakonskim propisima.

(2) Prirez porezu na dohodak plaća se po stopi od 15% na osnovicu iz stavka 1. ovoga članka.

Članak 6.

Prirez porezu na dohodak prihod je Proračuna Grada Splita.

2. Porez na potrošnju

Članak 7.

Porez na potrošnju plaća se na potrošnju alkoholnih pića (vinjak, rakija i žestoka pića), prirodnih vina, specijalnih vina, piva i bezalkoholnih pića u ugostiteljskim objektima koji se nalaze na području Grada Splita.

Članak 8.

(1) Obveznik poreza na potrošnju je pravna i fizička osoba koja pruža ugostiteljske usluge na području Grada Splita.

(2) Osnovicu poreza na potrošnju čini prodajna cijena pića koja se proda u ugostiteljskim objektima, a u koju nije uključen porez na dodanu vrijednost.

(3) Obračunsko razdoblje poreza na potrošnju je od prvog do posljednjeg dana u mjesecu.

(4) Utvrđenu obvezu poreza na potrošnju za obračunsko razdoblje iz stavka 3. ovog članka porezni obveznik iskazuje na Obrascu PP-MI-PO i predaje ga do 20. dana u mjesecu za prethodni mjesec i to nadležnoj Ispostavi Porezne uprave.

(5) Utvrđenu obvezu porezni obveznik džan je platiti do posljednjeg dana u mjesecu za prethodni mjesec.

Članak 9.

(1) Porez na potrošnju plaća se po stopi od 3 % i predstavlja vlastiti izvor prihoda Grada Splita.

(2) Poslove u svezi s utvrđivanjem i naplatom poreza na potrošnju obavlja Ministarstvo financija, Porezna uprava Split.

3. Porez na kuće za odmor

Članak 10.

(1) Kućom za odmor smatra se svaka zgrada ili dio zgrade ili stan koji se koriste povremeno ili sezonski. Kućom za odmor ne smatraju se gospodarstvene zgrade koje služe za smještaj poljoprivrednih strojeva, oruđa ili drugog pribora.

(2) Obveznik plaćanja poreza na kuće za odmor je pravna i fizička osoba koja je vlasnik kuće za odmor koja se nalazi na području Grada Splita.

(3) Vlasnikom, odnosno suvlasnikom smatrat će se i osoba koja je izvanknjižni vlasnik, odnosno suvlasnik ukoliko se to može utvrditi drugim dokazima kojima se može dokazati da je netko stekao nekretninu pravnim poslom, odlukom suda, nasljeđivanjem i na temelju zakona, a nije uknjižen u zemljišnim knjigama. Suvlasnici kuće za odmor su obveznici poreza na kuće za odmor u razmjeru koji odgovara njihovim suvlasničkim dijelovima, odnosno u onom dijelu koji je fizičkom razdiobom pripao pojedinom suvlasniku.

Članak 11.

(1) Obveznik poreza na kuće za odmor koja se nalazi na području Grada Splita, dužan je nadležnom upravnom tijelu Grada Splita dostaviti podatke koji se odnose na mjesto gdje se nalazi objekt, korisnu površinu, podatke o poreznom obvezniku te druge podatke.

(2) Podatke iz stavka 1. ovog članka treba dostaviti do 31. ožujka godine za koju se utvrđuje porez na kuće za odmor.

(3) Pravnoj ili fizičkoj osobi koja ne dostavi podatke za utvrđivanje poreza na kuće za odmor izreći će se kazna sukladno zakonu kojim se regulira odnos između poreznih obveznika i poreznog tijela.

(4) U postupku dokazivanja statusa kuće za odmor u smislu odredbe članka 10. stavka 1. ove Odluke, osim osobne iskaznice, OIB vlasnika kuće i vlasničkog lista uzimat će se u obzir i sljedeća dokumentacija: uvjerenje o prebivalištu, mjesečni računi za odvoz smeća, računi za potrošak vode i električne energije kao i ostali relevantni dokazi.

Članak 12.

(1) Porez na kuće za odmor plaća se godišnje, u iznosu od 15 kn/m2 korisne površine kuće za odmor na cijelom području Grada Splita i predstavlja vlastiti izvor prihoda Grada Splita.

(2) Porez na kuće za odmor plaća se u roku od 15 dana od dana dostave rješenja o utvrđivanju tog poreza.

4. Porez na korištenje javnih površina

Članak 13.

Plaćanje poreza na korištenje javnih površina, kao i nadležno tijelo za utvrđivanje i naplatu poreza, utvrdit će se posebnom odlukom predstavničkog tijela.

III. PRIJELAZNE I ZAVRŠNE ODREDBE

Članak 14.

Podaci prikupljeni do stupanja na snagu ove Odluke temeljem članaka 19. i 20. Odluke o gradskim porezima (»Službeni glasnik Grada Splita« broj 10A/17.) mogu se koristiti za utvrđivanje i naplatu komunalne naknade, poreza na kuće za odmor i spomeničke rente koja se plaća ako se gospodarska djelatnost obavlja u nepokretnom kulturnom dobru ili na području kulturno-povijesne cjeline.

Članak 15.

(1) Postupci utvrđivanja poreza na tvrtku ili naziv započeti do dana stupanja na snagu Zakona o lokalnim porezima (»Narodne novine« broj 115/16. i 101/17.) završit će se prema odredbama Zakona o financiranju jedinica lokalne i područne (regionalne) samouprave (»Narodne novine« broj 117/93., 69/97., 33/00., 73/00., 127/00., 59/01., 107/01., 117/01., 150/02., 147/03., 132/06., 26/07., 73/08., 25/12., 147/14. i 100/15.).

(2) Na postupak utvrđivanja i naplate poreza iz ove Odluke kao i žalbu, obnovu postupka, zastaru, ovršni postupak te sva druga postupovna pitanja koja nisu uređena ovom Odlukom primjenjuju se odredbe Općeg poreznog zakona (»Narodne novine« 147/08., 18/11., 78/12., 136/12., 73/13., 26/15., 44/16. i 115/16.).

Članak 16.

Danom stupanja na snagu ove Odluke prestaje važiti Odluka o gradskim porezima (»Službeni glasnik Grada Splita« broj 10A/17.) i Odluka o izmjeni Odluke o prirezu na porez na dohodak Grada Splita (»Narodne novine« broj 99/17. i »Službeni glasnik Grada Splita« broj 37/17.).

Članak 17.

(1) Ova Odluka objavit će se u »Narodnim novinama« i »Službenom glasniku Grada Splita«.

(2) Ova Odluka stupa na snagu osmoga dana od dana objave u »Službenom glasniku Grada Splita«, osim članaka od 3. do 6. ove Odluke koje reguliraju prirez porezu na dohodak koje stupaju na snagu prvoga dana u mjesecu nakon mjeseca u kojem su objavljene u »Narodnim novinama«.

Klasa: 400-08/17-01/02
 Urbroj: 2181/01-09-02/01-17-12
 Split, 6. prosinca 2017.

Predsjednik
 Gradskoga vijeća
 Jure Šundov, v. r.